**Lokaverkefni**

Menning og saga heyrnarlausra 1(Ták104G haust 2011)

**Kynferðislegt ofbeldi innan samfélags heyrnarlausra og þöggun þess**

Kennari: Rannveig Sverrisdóttir Nemandi: Elsa G. Björnsdóttir

Inngangur

Leyndarmál er vitneskja sem er ekki sögð öllum, hún getur verið jákvæð á borð við óvænta afmælisveislu handa einstaklingi sem má ekkert frétta fyrr en á síðustu stundu þegar mætt er í veisluna, eða gjafir sem eiga ekki að koma í ljós fyrr en pakkinn er opnaður. Leyndarmál þrífast af því einstaklingur eða hópar ákveða að segja ekkert og sá sem ætti að vita sannleikann veit þá ekkert. Gott dæmi um samfélagsleyndarmál eru sögurnar af jólasveinum. Fullorðið fólk tekur þá meðvitaða ákvörðun um að segja börnunum ekki að þessar sögur séu uppspuni, að jólasveinar séu ekki til. Tilgangurinn er ekki neikvæður heldur er markmiðið að börnin njóti ákveðinnar gleði yfir þeirri tilhugsun að ókunnugur skeggjaður karl komi alla leið ofan úr fjöllum, í þeim eina tilgangi að gleðja þægu börnin og gefa gjafir í skóinn. Samfélagið ákveður þá að láta leyndarmálið ganga kynslóð fram af kynslóð og viðhalda blekkingunni. Börnin fá svo að uppgötva sjálf að jólasveinninn sé ekki til. Þegar þau uppgötva sannleikann er þeim kennt að segja ekkert, því litli bróðir eða litla systir mega ekkert vita og verða því um leið virkir þátttakendur í lyginni sem samfélagið kallar hefð.

Annars konar þöggun hefur viðgengist í samfélagi heyrnarlausra en hún tengist engri gleði heldur tengist hún áralöngu ofbeldi. Ofbeldi af hendi þeirra sem sjálfir tilheyrðu samfélaginu sem og af hendi annarra sem stoppuðu stutt í samfélaginu og þögguðu ofbeldið svo niður því enginn mátti vita neitt. Ofbeldi er hægt að skoða frá mörgum sjónarhornum, því líkamlega, andlega, félagslega og loks kynferðislega. Kynferðislegt ofbeldi gagnvart börnum er sérlega viðkvæmt umræðuefni en því umræðuefni virðist fylgja mikil skömm og heitar tilfinningar sem erfitt er að ráða við. Saga heyrnarlausra er mjög ofbeldisfull og hægt er að rekja það til ýmissra þátta sem allir tengjast því beint eða óbeint að breyta átti heyrnarlausu börnunum og gera þau líkari þeim heyrandi. Raddmálsstefnan sem byrjaði á þinginu í Milanó og barst út um allan heim, gerði það að verkum að börnin fengu á þesum tíma óeðlilegt málaumhverfi. Skorturinn á táknmáli í samskiptum leiddi af sér einangrun þeirra heyrnarlausu og slæma menntun. Líkur má telja á að sú meðferð sem heyrnarlausir hlutu á þessum tíma hafi haft þær afleiðingar að ofbeldið varð svona sterkur þáttur í lífi þeirra. Ég mun ekki tala um allar tegundir ofbeldis í þessari ritgerð heldur einungis þann þátt sem snýr að kynferðislegu ofbeldi gagnvart heyrnarlausum og þá aðallega heyrnarlausum börnum. Viðfangsefni ritgerðarinnar er að skoða hvernig þetta ofbeldi hafði áhrif á líf og stöðu heyrnarlausra á Íslandi. Eins ætla ég að leitast við að reyna að svara spurningunni „hvers vegna varði þöggunin svona lengi innan samfélags heyrnarlausra?“

Kynferðislegt ofbeldi Á heimasíðu umboðsmanns barna stendur eftirfarandi, fullorðið fólk á ekki að snerta börn ef börnum finnst það óþægilegt. Kynferðisleg misnotkun á börnum er það þegar börn eru fengin til að taka þátt í kynferðislegu athæfi eða leik, með einhverjum sem hefur meiri völd eða er hærra settur en þau. *Kynferðislegt ofbeldi birtist á margvíslegan hátt*. [Leturbreyting höfundar]. Kynferðisleg misnotkun á barni getur átt sér stað innan fjölskyldu, af hendi foreldris, stjúpforeldris, systkina eða annarra ættingja *eða þá utan heimilis, af hendi vinar, nágranna, barnfóstru, kennara eða ókunnugra*. [Leturbreyting höfundar]. Kynferðislegt atferli gegn börnum felur í sér að gerandi hefur frammi kynferðislegt atferli gagnvart barni/þolanda. Hér er átt við þukl, klám, munnmök, samfarir eða aðra slíka niðurlægjandi og óviðeigandi hegðun. (Umboðsmaður barna, 2011).

Páll og sagan

Kynferðisleg misnotkun og þöggun þess virðist hafa fylgt sögu heyrnarlausra frá því að fyrsti heyrnleysingjaskólinn var stofnaður en það tímabil spannar rúmlega 100 á eða frá árinu 1867 til ársins 2000. Eftir að séra Páll Pálsson var vígður prestur hóf hann að kenna heyrnarlausum börnum. Hann var sá fyrsti á Íslandi til að verða skipaður mál- og heyrnleysingjakennari. Skólinn hafði aðsetur sitt á Prestbakka og í byrjun hafði hann þrjá nemendur sem allir voru unglingar en þeim fjölgaði síðan og voru að jafnaði fimm til sjö nemendur hjá Páli á Prestbakka. Auk þess sem Páll var prestur, þá gaf hann út þrjár kennslubækur fyrir mál- og heyrnarlaus börn, starfaði sem alþingismaður í átta ár í því starfi tókst honum að láta lögleiða skólaskyldu fyrir heyrnarlaus börn og afla sér virðingar sem talsmaður heyrnarlausra barna. Í þau 20 ár sem hann hélt uppi kennslu heyrnarlausra námu hjá honum alls 19 ungmenni á aldrinum 10 til 27 ára og kenndi hann þeim allt frá einu ári upp í sjö ár. Sögur gengu um kvensemi hans og hann var talinn hafa eignast börn með a.m.k. tveimur nemenda sinna. Vitað er að önnur var Anna Sigríður Magnúsdóttir sem eignaðist barn með Páli 1876 á meðan hún stundaði nám sitt á Prestbakka hin er ekki nafngreind og ekki vitað hver hún er. Kirkjuyfirvöld voru ekki sátt við Pál á þessum tíma og hann þurfti að hafa fyrir því að halda mannorði sínu hreinu og brá því á það ráð að gifta Önnu öðrum heyrnarlausum nemanda. sínum og fá til þess leyfi hjá biskupinum. Þannig losaði hann sig undan foreldraskyldum sínum gagnvart barninu sem og skyldum gagnvart nemandanum með því að tala fyrir hana, heyrnarlausa konuna sem eflaust gat ekki varið sig sjálf. Anna Sigríður Magnúsdóttir sem þekkt er í samfélagi heyrnarlausa sem Anna mállausa var fædd c.a. árið 1855 en hún var 27 ára árið 1877 er séra Páll óskaði eftir að gifta hana 25 ára heyrnarlausum manni Kristjáni Jónssyni svo barn hennar og Páls yrði kennt við Kristján. (Reynir Berg Þorvaldsson, 2010, bls 15 til 27)

Það að hin heyrnarlausa konan var aldrei nafngreind er gott dæmi um þöggun en enn í dag hefur nafn hennar aldrei komið fram í neinum skráðum heimildum einungis er hennar getið sem barnsmóður Páls í útgáfu Jóns Hnefils Aðalsteinssonar, *Af jökuldslsmönnum og fleira fólki*. Leyndarmálið fékk því að lifa og aldur hennar, nafn barnsins og hvað hvarð um þá konu veit enginn enn í dag. (Þorkell Björnsson frá Hnefilsdal, 1981, bls 11-17)

Rannsóknin

Tveir dómar féllu í Héraðsdómi Reykjavíkur, annarsvegar árið 2000 gegn heyrnarlausum starfsmanni félagsmiðstöðvar Vesturhlíðaskólans fyrir kynferðislega misnotkun gegn fjórum heyrnarlausum stúlkum á árunum 1994 til 1998. Hinsvegar gegn heyrnarlausum föður fyrir kynferðisbrot gagnvart börnum hans árið 2004. Í því máli kom fram að sá faðir hafði sjálfur orðið fyrir kynferðislegri misnotkun á heimavist heyrnleysingjaskólans á árunum 1976 til 1984. Í kjölfar dómana var sett á fót opinber rannsókn á vegum félagsmálaráðuneytisins að beðni Félags heyrnarlausra. Markmið rannsóknarinnar var að kanna bakgrunn svarenda, skólagöngu, líðan í skóla, samskipti við fjölskyldu, kennara og vini, almenna líðan og kynferðislega misnotkun. Rannsóknarniðurstöðurnar voru sláandi en rúmlega þriðjungur svarenda sagðist hafa orðið fyrir kynferðislegri misnotkun fyrir 18 ára aldur, 28,6% karla og 40,9% kvenna. Helmingur þessara 26 einstaklinga sagðist hafa orðið fyrir misnotkun fyrir 10 ára aldur, 21 þeirra sagði gerandann hafa verið skólafélaga og 20 sögðu misnotkunina hafa átt sér stað í skóla eða á heimavist. 15 þáttakenda í könnuninni sögðust sjálfir einhvern tíma hafa sannfært, þvingað eða neytt einhvern til að taka þátt í kynferðislegum athöfnum.(Nefnd um vist og meðferðarheimili, 2007)

Í skýrslu forsætisráðuneytisins kemur þetta fram:

Umhverfi og tengsl barnsins við þá fullorðnu virðast geta skipt sköpum um hvort og hvernig barni tekst að segja frá. Þá eru líkur á að yngri börn, þau sem þekkja gerandann og þau sem skortir stuðning segi síður frá reynslu sinni. Í því sambandi er þekkt að bæði reynslan sjálf og togstreitan um að segja frá eða segja ekki frá er börnum tilfinningaleg raun. Þótt þau séu þrúguð af reynslunni velji þau að segja ekki frá af ótta við að þeim verði ekki trúað, þau fái ekki stuðning og muni jafnvel hafa verra af, eða að það muni ekki stöðva ofbeldið. Þekkt varnarviðbrögð þolenda eru afneitun og réttlæting á ofbeldinu.

Umhverfi heyrnarlausu barnanna var oftar en ekki þannig að þau voru hvergi nálægt foreldrum sínum né nánustu fjölskyldu heldur föst á heimavist í öðrum landshluta og voru undir þeirri skólaskyldu að vera í heyrnleysingjaskólanum til 18 ára aldurs. Umhverfi þeirra styður þær kenningar sem fram koma í ofangreindri tilvitnun. Börnin hafa að öllum líkindum ekki treyst sér til að segja frá ofbeldinu vegna ótta við að þeim yrði ekki trúað né að það hefði stöðvað ofbeldið og þess vegna brugðist við með afneitun og réttlætingu á því sem henti þau. Afleiðingar þess voru að þau tóku sjálf þátt í að beita samnemendur sína ofbeldi. Ég tel nauðsynlegt að greina frá kennslustefnunum sem ríktu á meðan þöggunin varði því hún varpar betra ljósi á það hvers vegna heyrnarlausu börnin tjáðu sig ekki um það ofbeldi sem þau urðu fyrir. Allt til ársins 1980 var leitast við að kenna heyrnarlausum börnum að tala, samkvæmt svokallaðri raddmálsstefnu en þá nutu börnin ekki táknmálsumhverfis og skólavist þeirra einkenndist oftar en ekki af samskiptaörðugleikum. Fæst þeirra gátu tjáð sig á eigin móðurmáli við kennara og önnur yfirvöld. Þau tjáðu sig best hvert við annað en sín á milli notuðu þau táknmál. Þetta skýrir einnig ofangreinda lýsingu á að þau segi ekki frá af ótta við að þau fái ekki stuðning frá þeim sem þau leita til, sem í þessu tilfelli var að mestu leyti fólk sem ekki skildi táknmál til fullnustu og gat því eflaust ekki tekið á móti svona viðkvæmum upplýsingum (nánar má lesa um raddmálsstefnuna og viðtæk áhrif hennar í Lane 1984). Fram kemur í frásögn eins heyrnarlaus manns sem birtist í fréttum sjónvarpsins þann 12. janúar 2007 að hann reyndi að segja kennara sínum frá því að væri verið að nauðga honum og kennarinn hafi skammað hann fyrir dónaskap. Svipað sagði annar maður á fimmtugsaldri í viðtali hjá Stöð 2 daginn eftir:

Þetta er ennþá fast í mér. Ég get ekki losað mig við þetta, þetta er ennþá mjög ofarlega í mínum huga. Ég var, ég var bara ungur, ég var bara barn. Og það skildi enginn það sem ég var að segja. Af hverju kunni fólkið ekki táknmál sem var að vinna þarna með okkur? Af hverju? Þetta, það var ekki hægt að hafa þetta svona.

Af þessu má leiða líkur að því að þöggunin hafi líka að hluta til stafað af vankunnáttu annarra í táknmáli og þá helst þeirra sem áttu að gæta barnanna þannig að börnin gátu í einhverjum tilfellum einfaldlega ekki sagt frá ofbeldinu. (Nánar má lesa um einangrun heyrnarlausra sem vel lýst í rannsóknum Jonnu Widell á samfélagi heyrnarlausra í Danmörku, The Danish Deaf Culture in European and Western Society, 1993)

Fjölskyldutengsl

Taka þarf með í reikninginn þá sérstöðu innan samfélags heyrnarlausra að þeir líta á hvert annað sem fjölskyldu. Innan samfélagsins hafa einstaklingar frá 3 ára aldri bundist tilfinningalegum og félagslegum tengslum við þá sem eldri voru. Á tímum skólaskyldunnar dvöldust börn frá 3 ára aldri upp í 18 ára mörg hver í heimavist heyrnleysingjaskólans svo umgegni yngri barnanna við þau eldri urðu sjálfsagður hlutur, annað þekktist ekki á þessum tíma. Er börnin voru tekin frá fjölskyldum sínum og sett á heimavist þá hlutu þau að finna skjól hjá einhverjum öðrum og oftar en ekki tóku þau eldri hin yngri undir sinn verndarvæng, kenndu þeim táknmálið og komu til skila menningarlegri arfleifð í gegnum sögur, hegðun og viðhorf. Á vísindavefnum kemur ein margra skilgreininga á fjölskyldu fram sem hljóðar svo:

Fjölskylda er hópur einstaklinga sem á sameiginlegt heimili þar sem þeir deila saman tómstundum, hvíld, tilfinningum, efnahag, ábyrgðog verkefnum. Meðlimirnir eru oftast fullorðnar manneskjur af báðum kynjum eða einstaklingur, ásamt barni eða börnum (þeirra). Þau eru skuldbundin hvert öðru í siðferðilegri, gagnkvæmri hollustu.

Samfélag heyrnarlausra á Íslandi er smátt. Því má líkja við litið þorp úti á landi þar sem allir þekkja alla frá frumbernsku og vita allt um alla en ólíkt þorpum úti á landi sem fá sína fræðslu og upplýsingar um samþykkta hegðun í gegnum skólabækur, kennara, fjölmiðla og önnur utanaðkomandi áhrif var samfélag heyrnarlausra lengi vel án allrar kennslu í því sem við teljum sjálfsagt, skólabækurnar voru ekki hefðbundnar, kennararnir kunnu ekki táknmál og því voru samskiptin nær engin og þar af leiðandi litla fræðslu að fá frá skólanum. Aðgengi að fjölmiðlum og öðrum utanaðkomandi áhrif voru litil sem engin. Kynferðisleg hegðun lærist á sama hátt og önnur hegðun, í gegnum þau eldri lærum við hvað má og hvað má ekki og mótumst sem samfélag út frá lærðri hegðun. Í frásögn einnar konu sem sætt hafði kynferðisofbeldi sem nemandi í heyrnleysingjaskólanum sem kom í fréttum þann 13. janúar 2007 lýsir hún því hvernig hún uppgötvaði sem fullorðin kona að allt það sem átti sér stað í skólanum hefði ekki verið eðlilegt. Út frá því má álykta að sem barn hafi hún haldið þessa reynslu vera eitthvað sem allir yrðu að ganga í gegnum. Samfélag heyrnarlausra hafði því gríðaleg áhrif á mótun allra heyrnarlausu barnanna. Samfélagið sjálft var fjölskylda barnanna uppalandi barnsins, kennari þess og áhrifavaldur. Börnin áttu enga aðra að í þeim skilningi að það voru ekki aðrir til staðar sem skildu tungumál þeirra jafn vel né samþykktu þau sem manneskjur á sama hátt og aðra. Börnin hafa því eflaust haft þá tilfinningu finnast þau þurfa að þagga og bæla niður allt sem væri óþægilegt, því það væri betra að þola það heldur en að vera án fjölskyldu.

Niðurstaða

Þöggunin var ekki meðvituð né samantekin ráð heldur spiluðu margir þættir inn í þá ástæðu að ekki var talað um ofbeldið. Saga heyrnarlausra felur í sér svo margt neikvætt, baráttu þeirra við hið stóra íslenska samfélag sem ekki vildi viðurkenna táknmálið, móðurmál þeirra, samskiptaörðugleika, líf án sinnar nánustu fjölskyldu, fordóma umhverfisins sem taldi þá þroskahefta, vanþekkingu og fáfræði þeirra sjálfra vegna lélegrar menntunnar. Allt þetta hafði þau áhrif á að styrkja innbyrðis tengsl innan samfélags heyrnarlausra um allan heim. Heyrnarlausir áttu sameiginlega óvini og stóðu í sameiginlegri baráttu við stærra samfélag um viðurkenningu á þeim sjálfum, tungumáli þeirra og tilvist sem skyggði á kynferðislega ofbeldið sem þau urðu fyrir. Með breyttum tímum hefur þetta breyst. Aukin þjónusta við samfélag heyrnarlausra í dag virðist hafa rofið þögnina. Heyrnarlausir geta núna tjáð sig við aðra í gegnum táknmálstúlk, betri menntunarstefna fræðir þau nú rétt, þau fá sömu menntun og greina nú rétt og rangt á annann hátt en áður. Dómarnir sem fellu árin 2000 og 2004 gegn mönnunum tveimur opnuðu augu margra fyrir því að þetta væri ekki eitthvað sem hægt væri að þegja yfir né samþykkja sem hegðun innan hópsins. Niðurstaða mín er því sú að það er ekkert eitt sem útskýrir nákvæmlega hvers vegna þöggunin varði svona lengi heldur samspil margra þátta og sé þetta rannsóknarefni sem vert er að skoða nánar en ljóst er að það er ekkert eitt svar við spurningu minni.

# 

# Heimildir:

Reynir Berg Þorvaldsson. (2010). *Saga Heyrnarlausra á Íslandi.* Reykjavík:Félag heyrnarlausra

Nefnd um vist- og meðferðarheimili (2007) Skýrsla nefndar samkvæmt lögum nr. 26/2007. *Áfangaskýrsla nr 1. Greinagerð um efnisöflun vegna rannsóknar vistheimilsnefndar.* Reykjavík: Borgarskjalasafn Reykjavíkur. Sótt 20. nóvember 2011: <http://www.forsaetisraduneyti.is/media/Skyrslur/2009-09-afangaskyrsla1-konnun-barnaheimila.pdf>

Sigrún Júlíusdóttir (2004), hvað þýðir hugtakið fjölskylda og hvað er fjölskyldumeðferð? Vísindavefurinn. Sótt 20. nóvember 2011: <http://visindavefur.hi.is/svar.php?id=4485>

Umboðsmaður barna. (2011) kynferðislegt ofbeldi, hvað er kynferðislegt ofbeldi? Sótt 20. nóvember 2011: <http://www.barn.is/adalsida/malaflokkar/ofbeldi/kynferdisofbeldi/#1>

Jón Hnefill Aðalsteinsson (1981). Formáli, *Af jökuldalsmönnum og fleira fólki.*  Þorkell Björnsson frá Hnefilsdal: Anna mállausa og séra Páll. Reykjavík.